দিনাজপুরে চাঞ্চল্যকর শিশু পরশ হত্যা মামলায় ৫ জনের মৃত্যুদণ্ড
দিনাজপুরের ঘোড়াঘাটে ১০ লাখ টাকা মুক্তিপণ আদায়ের লক্ষ্যে চার বছরের শিশু পরশ সাহাকে অপহরণ ও হত্যা মামলায় জড়িত ৫ আসামিকে ফাঁসিতে ঝুলিয়ে মৃত্যুদণ্ড কার্যকর করার আদেশ দিয়েছেন আদালত।







বুধবার বিকাল ৪টায় দিনাজপুরের নারী ও শিশু নির্যাতন দমন ট্রাইব্যুনাল আদালতের বিচারক শরীফ উদ্দিন আহমেদ এক জনাকীর্ণ আদালতে এই রায় প্রদান করেন।




ফাঁসির দণ্ডপ্রাপ্ত আসামিরা হলেন ঘোড়াঘাট উপজেলার কাদিরনগর গ্রামে এহিয়া হোসেনের ছেলে জিল্লুর রহমান (২০) ও তার ভাই জুয়েল ইসলাম (২৭), কামাল উদ্দীনের ছেলে মামুনুর রশিদ মামুন (২২), মো. মাহবুবুর রহমানের ছেলে হুমায়ুন কবীর সাগর ওরফে বুলেট (২৫) ও ফিরোজ কবীর (২০)।
আদালত মামলার চার্জশিটভুক্ত অপর ৬ জনকে বেকসুর খালাস দিয়েছেন।
মামলার বিবরণ সূত্রে জানা গেছে, গত ২০১৫ সালের ১১ নভেম্বর সকালে দিনাজপুরের ঘোড়াঘাট উপজেলার কাদিমনগর গ্রামে বাড়ির কাছে খেলা করার সময় আসামিরা শিশু পরশকে মুক্তিপণ আদায়ের লক্ষ্যে অপহরণ করে নিয়ে যায়। এরপর তারা শিশুটির পিতা কেশব চন্দ্র সাহার কাছে ১০ লাখ টাকা মুক্তিপণ দাবি করে।
মুক্তিপণের টাকা না পেয়ে ঘোড়াঘাটের কাজিপাড়া কবরস্থানের পাশে আমবাগানে শিশুটিকে নিয়ে চোখ উপড়ে হত্যা করে ফেলে রাখে। ঘটনার একদিন পর আসামিদের স্বীকারোক্তির ভিত্তিতে ১২ নভেম্বর দুপুরে ঘটনাস্থল থেকে শিশুর লাশ উদ্ধার করে পুলিশ।
ওই দিনই পরশের পিতা কেশব সাহা বাদী হয়ে নারী ও শিশু নির্যাতন দমন আইনে ঘোড়াঘাট থানায় একটি হত্যা মামলা করেন। মামলার তদন্তকারী কর্মকর্তা ঘোড়ঘাট থানার এসআই  রাজু আহমেদ ঘটনার তদন্ত শেষে স্বীকারোক্তিসহ আদালতে ওই ৫ আসামিসহ ১১ জনের বিরুদ্ধে ২০১৬ সালের ৩০ এপ্রিল আদালতে চার্জশিট দাখিল করেন।
আদালতে ২২ জন সাক্ষীর সাক্ষ্যপ্রমাণ শেষে বিচারক বুধবার বিকালে চাঞ্চল্যকর এ মামলার রায় ঘোষণা করেন বিচারক। এ সময় আদালত জনাকীর্ণ ছিল।
আদালতে বাদী পক্ষের আইনজীবী ছিলেন এপিপি মেহেবুব হাসান লিটন চৌধুরী ও অ্যাডভোকেট আনিসুর রহমান এবং আসামিপক্ষের আইনজীবী ছিলেন সাইফুল ইসলাম।

দিনাজপুরের ঘোড়াঘাটে ১০ লাখ টাকা মুক্তিপণ আদায়ের লক্ষ্যে চার বছরের শিশু পরশ সাহাকে অপহরণ ও হত্যা মামলায় জড়িত ৫ আসামিকে ফাঁসিতে ঝুলিয়ে মৃত্যুদণ্ড কার্যকর করার আদেশ দিয়েছেন আদালত।